Den 52-årige bandeleder Danny Abdalla var onsdag tiltalt for over 30 forhold i Vestre Landsret. Tiltalen talte blandt andet to voldtægter, skyderier og narkohandel, Lovovertrædelser som byretten i Holstebro tidligere havde besluttet skulle veksles til en forvaringsdom og efterfølgende udvisning af landet. Men i byretten ankede den tiltalte på stedet, så derfor var det onsdag Vestre Landsrets tur til at tage stilling i sagen. Danny Abdalla blev her blandt andet kendt skyldig i skud mod huse, de to voldtægter og overdragelse af kokain og våben. Men retten mente ikke at betingelserne for en forvaring var opfyldt og idømte derfor istedet Abdalla 12 års fængsel. Landsretten valgte at stadfæste byrettens bestemmelse om udvisning. Allerede dømt til udvisning tre gange Danny Abdalla har tidligere været leder af bandegrupperingen ”Den Internationale Klub” i Aalborg. I 2003 idømte Højesteret ham otte års fængsel for grov narkokriminalitet og udvisning af landet. Ni år efter i 2012 var han igen for en dommer tiltalt for røveri. Her lød dommen på et år og otte måneders fængsel og igen en udvisning af landet. I november 2017 var det så den over 30 punkter lange række af forhold, som byretten skulle tage stilling til, og her lød dommen på forvaring sammen med bandelederens tredje udvisning. Udvisningsdommene har ikke tidligere kunnet effektueres, da han vurderes at være i livsfare i sit hjemland Libanon og derfor er blevet i Danmark på såkaldt tålt ophold. Danny Abdalla har selv nægtet sig skyldig i hovedparten af anklagerne, der er rejst mod ham i landsretten. Han har erkendt at stå bag en række skyderier i Thy, men han har nægtet anklagerne om voldtægt og seksuelle krænkelser.
Den 52-årige Danny Abdalla er blevet idømt 12 års fængsel og udvisning af landet.